DA Den Europæiske Unions Tidende L 298/3

KOMMISSIONENS FORORDNING (EF) Nr. 1655/2004

af 22. september 2004

om bestemmelser vedrørende overgangen fra frivillig graduering som fastsat i artikel 4 i Rådets forordning (EF) nr. 1259/1999 til tvungen graduering som fastsat i Rådets forordning (EF) nr. 1782/2003

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (1), særlig artikel 155, og

ud fra følgende betragtninger:

(1) Forordning (EF) nr. 1782/2003 har ophævet og erstattet Rådets forordning (EF) nr. 1259/1999 (2) med virkning fra 1. maj 2004. Medlemsstaterne kan fortsat anvende den frivillige graduering, der er fastsat i artikel 4 i forordning (EF) nr. 1259/1999, indtil den 31. december 2004. Den tvungne graduering, der er indført under den nye ordning, skal først anvendes i 2005.

(2) Satsen for den tvungne graduering i henhold til artikel 10 i forordning (EF) nr. 1782/2003 vil for visse medlemsstater i første omgang være lavere end den frivillige graduering i henhold til artikel 4 i forordning (EF) nr. 1259/1999. Dette kan give et underskud af midler til finansiering af ledsageforanstaltningerne under nationale eller regionale landdistriktsudviklingsprogrammer, der finansieres gennem den yderligere EF-støtte, som nu er fastsat i artikel 5, stk. 2, i forordning (EF) nr. 1259/1999.

(3) De berørte medlemsstater bør derfor have mulighed for fortsat at anvende den frivillige graduering efter den 31. december 2004, såfremt dette er nødvendigt for at dække finansielle behov som følge af ledsageforanstaltninger, der godkendes inden den 1. januar 2006.

(4) Det er derfor nødvendigt at vedtage overgangsbestemmelser for at lette overgangen fra frivillig til tvungen graduering.

(5) For at sikre en harmonisk overgang mellem programmeringsperioder bør tidsfristerne for, hvornår de beløb, der er en følge af den frivillige graduering, kan stilles til rådighed, forlænges indtil udgangen af det fjerde regnskabsår efter det regnskabsår, hvori beløbene er tilbageholdt. I den forbindelse er det af hensyn til den juridiske klarhed hensigtsmæssigt at ændre artikel 1, stk. 1, i Kommissionens forordning (EF) nr. 963/2001 af 17. maj 2001 om gennemførelsesbestemmelser til Rådets forordning (EF) nr. 1259/1999 for så vidt angår den yderligere EF-støtte og fremsendelse af oplysninger til Kommissionen (3).

(6) På baggrund af ændringen af artikel 1, stk. 1, i forordning (EF) nr. 963/2001 er det også nødvendigt at ændre artikel 6 i Kommissionens forordning (EF) nr. 296/96 (4) om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), for at sikre, at denne artikel anvendes for de midler, der tilvejebringes gennem frivillig graduering.

(7) Forordning (EF) nr. 963/2001 og (EF) nr. 296/96 bør derfor ændres i overensstemmelse hermed.

(8) For at sikre sporbarhed skal finansieringskilden til den enkelte flerårige foranstaltning forblive den samme, indtil foranstaltningen udløber. Imidlertid må medlemsstaten i de tilfælde, hvor de midler, der stammer fra den frivillige graduering, er opbrugt, kunne finansiere igangværende flerårige foranstaltninger, der får støtte fra andre midler.

(9) For at sikre, at de midler, der stammer fra den frivillige graduering, forvaltes korrekt og overvåges, bør medlemsstaterne føre et særskilt regnskab over de tilbageholdte beløb og deres anvendelse, jf. forordning (EF) nr. 296/96.

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Direkte Betalinger —

UDSTEDT FØLGENDE FORORDNING:

Artikel 1

1. De medlemsstater, der har anvendt nedsættelser af de direkte betalinger i henhold til artikel 4 i forordning (EF) nr. 1259/1999, kan ud over nedsættelserne i medfør af artikel 10 i forordning (EF) nr. 1782/2003 anvende en yderligere nedsættelse indtil den sats, der hvert år anses som nødvendig for at dække forskellen mellem det beløb, der er til rådighed som følge af nedsættelserne i medfør af førnævnte artikel 10 i forordning (EF) nr. 1782/2003, og det beløb, der er nødvendigt for at finansiere udgifterne til ledsageforanstaltninger under Rådets forordning (EF) nr. 1257/1999 (5), for hvilke tildelingen og anvendelsen af yderligere EF-støtte er blevet godkendt frem til 31. december 2005.

2. Den samlede nedsættelse af støtten til en landbruger i et givet kalenderår som følge af anvendelsen af stk. 1 kan ikke overstige 20 % af det samlede beløb, der skulle udbetales til landbrugeren for det pågældende kalenderår, havde det ikke været for nævnte stykke og artikel 10 i forordning (EF) nr. 1782/2003.

3. De i stk. 1 omhandlede ledsageforanstaltninger skal være foranstaltninger under artikel 10-12 (førtidspensionering), 13-21 (ugunstigt stillede områder og områder med miljørestriktioner), 21a-21d (opfyldelse af normer), 22-24 (miljøvenligt landbrug og dyrevelfærd), 24a-24d (fødevarekvalitet) og 31 (skovrejsning) i forordning (EF) nr. 1257/1999.

4. Den i stk. 1 omhandlede yderligere nedsættelse kan anvendes på regionalt plan.

5. Bestemmelserne i artikel 48, stk. 2, i Kommissionens forordning (EF) nr. 817/2004 (6) finder tilsvarende anvendelse for godkendelsen af tildelingen og anvendelsen af de beløb, der er tilbageholdt i henhold til stk. 1.

Artikel 2

Med forbehold af artikel 77 i Kommissionens forordning (EF) nr. 796/2004 (7) beregnes beløbet for den yderligere nedsættelse, der er fastsat i artikel 1, på grundlag af beløbene for de direkte betalinger, som landbrugeren ville have været berettiget til inden anvendelsen af nedsættelser eller udelukkelser i henhold til artikel 6 og 24 i forordning (EF) nr. 1782/2003, eller i tilfælde af støtteordninger, der er anført i bilag I til nævnte forordning, men som ikke falder under afsnit III og IV i nævnte forordning, i henhold til den særlige lovgivning, der gælder herfor.

Artikel 3

1. Beløb, der tilbageholdes i henhold til artikel 1 i denne forordning og artikel 4 i forordning (EF) nr. 1259/1999, anvendes til betaling af yderligere EF-støtte senest ved udgangen af det fjerde regnskabsår efter det regnskabsår, hvori de tilbageholdes.

2. Procentsatsen for EF-bidraget til foranstaltninger, der er finansieret af beløb tilbageholdt i medfør af artikel 1, er den samme som den, der er fastlagt i programmeringsdokumentet vedrørende udvikling af landdistrikterne for den pågældende foranstaltning.

3. En flerårig foranstaltning finansieres ikke det ene år under den EF-støtte, som omhandles i artikel 48, stk. 1, litra a), i forordning (EF) nr. 817/2004, og det næste år gennem midler, der stammer fra den yderligere nedsættelse i henhold til nærværende forordning.

Når de midler, der stammer fra en nedsættelse i henhold til nærværende forordning, er opbrugt, kan medlemsstaten dog finansiere den flerårige foranstaltning, indtil den er udløbet under EUGFL, Garantisektionen, ifølge forordning (EF) nr. 1257/1999.

Artikel 4

Bestemmelserne i artikel 2 og artikel 3, stk. 6a, litra b), i forordning (EF) nr. 296/96 finder tilsvarende anvendelse for beløb tilbageholdt og udgifter fremkaldt som følge af anvendelsen af nærværende forordning.

Artikel 5

Medlemsstaterne skal senest den 30. september hvert år forelægge Kommissionen en ajourføring af tildelingen af de beløb, som er tilbageholdt i henhold til artikel 1, sammen med den udgiftsopgørelse, der omhandles i artikel 55 i forordning (EF) nr. 817/2004.

Artikel 6

Artikel 1, stk. 1, i forordning (EF) nr. 963/2001 affattes således:

»1. Beløb, der tilbageholdes i henhold til artikel 3, stk. 2, i forordning (EF) nr. 1259/1999, anvendes til betaling af yderligere EF-støtte efter artikel 5, stk. 2, i nævnte forordning, senest ved udgangen af det tredje regnskabsår efter det regnskabsår, hvori de tilbageholdes.«

Artikel 7

Artikel 6 i forordning (EF) nr. 296/96 affattes således:

»Artikel 6 De beløb, der er tilbageholdt i henhold til artikel 3 og 4 i forordning (EF) nr. 1259/1999 eller artikel 1 i Kommissionens forordning (EF) nr. 1655/2004 (8), såvel som mulige renter, og som ikke er udbetalt i henhold til artikel 1 i forordning (EF) nr. 963/2001 eller artikel 3, stk. 1, i forordning (EF) nr. 1655/2004, trækkes fra forskuddene vedrørende udgifter for oktober i det pågældende regnskabsår.

Artikel 8

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2005. Dog anvendes artikel 3, stk. 1, og artikel 6 fra den 15. oktober 2004.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. september 2004. På Kommissionens vegne Franz FISCHLER Medlem af Kommissionen

(1) EUT L 270 af 21.10.2003, s. 1. Senest ændret ved forordning (EF) nr. 864/2004 (EUT L 161 af 30.4.2004, s. 48).

(2) EFT L 160 af 26.6.1999, s. 113. Senest ændret ved forordning (EF) nr. 41/2004 (EUT L 6 af 10.1.2004, s. 19).

(3) EFT L 136 af 18.5.2001, s. 4.

(4) EFT L 39 af 17.2.1996, s. 5. Senest ændret ved forordning (EF) nr. 2035/2003 (EUT L 302 af 20.11.2003, s. 6).

(5) EFT L 160 af 26.6.1999, s. 80. Senest ændret ved forordning (EF) nr. 583/2004 (EUT L 91 af 30.3.2004, s. 1).

(6) EUT L 153 af 30.4.2004, s. 30.

(7) EUT L 141 af 30.4.2004, s. 18.

(8) EUT L 298 af 23.9.2004, s. 3.«